Eksodus 5:10-13: "Toe het die drywers van die volk en die opsigters uitgegaan en tot die volk gespreek en gesê: So spreek die Farao: Ek gee julle geen strooi meer. Loop haal self vir julle strooi waar julle dit kan kry; maar van julle werk word niks verminder nie. Toe het die volk in die hele Egipteland rondgegaan om stoppels te versamel vir strooi. En die drywers het aangedryf en gesë: Voltooi julle werk volgens die eis van elke dag net soos toe daar strooi was."
Die drywers en die opsigters gaan weer terug en vertel vir die Israeliete wat Farao se nuutste bevel is. Die Israeliete kom nie dadelik in opstand nie. Hulle gaan die volgende dag orals na strooi soek om hulle werk te kan doen.
'n Mens sien hier wat gebeur waar die duiwel regeer. Dit bring nie die goeie lewe nie! Waar die duiwel regeer, kom al meer die reg van die sterkste. Mense wat deur die duiwel aangedryf word wil hulle mag wys. Hulle gebruik ander mense as konsumpsieartikel. 'n Mens word vir die ander al meer 'n ding! Ons sien dit byvoorbeeld by Lameg wat daarmee begin om vir homself meer vroue te neem. Ons lees in Gen 4: "En Lameg het aan sy vroue gesê: Vroue van Lameg, luister na my woord! Voorwaar, ek slaan 'n man dood wat my wond en 'n seun wat my kwes. Want Kain sal sewe maal gewreek word, maar Lameg sewen-en-sewentig maal." vs 23,24
Gelukkig is Christus so anders! Christus het selfs vir sondaren gekom om te dien. Om hulle te red! Om hulle 'n lewe te gee deur die geloof waar 'n mens nooit meer gekneg word en nooit meer 'n ander kneg! Mekaar liefhê en 'n ander behandel soos jy behandel wil word behoort by die ware Christelike lewe.
Die Israeliete kry dit nie reg om die hoeveelheid stene te bak wat hulle voorgeskryf is nie. Dit is die opsigters wat dit die eerste voel. Die Egiptiese drywers slaan hulle omdat die volk die laaste dae minder stene gebak het. Dit maak duidelik dat hierdie opsigters ook by die slawe gereken word. Omdat hulle die hoogste posisies onder die slawe inneem, word juis hulle gestraf. Hulle moet sorg dat alles reg kom.
Die opsigters gaan nou na Farao. Dit is nie vreemd nie want in Egipte het ook slawe die reg gehad om met die Farao te praat as hulle klagte gehad het. Hulle kla oor hulle behandeling deur die drywers. Hoekom behandel Farao hulle so onregverdig? Dit is tog nie hulle skuld en ook nie die skuld van die Israeliete dat elke dag te min stene gebak word nie?! Dit is onmoontlik want hulle kry nie meer die strooi wat hulle moet gebruik nie. Die skuld vir te min stene lê by die Egipternaars. As die Egiptenaars geen strooi ter beskikking stel nie is die aantal stene wat gebak moet word ‘n onbillike eis.
Ons sien hier hoe onregverdig en onbillik die duiwel is. Hoe onregverdig en onbillik die sonde mense maak. Die duiwel het plesier daarin as ander dit moeilik kry en onregverdig behandel word. Hoe anders is die HERE! Hy stuur Sy Seun vir ons om ons onregverdigheid te dra. Om ons daarvan te verlos. Hy stuur die Gees om ons te leer om ander te dien en vir ander in liefde te leef!